REGULAMENTUL (CE) NR. 553/2009 AL COMISIEI
din 25 iunie 2009
privind lansarea unei invitații specifice de participare la licitație pentru revânzarea pe piața comunitară a porumbului din recoltele anterioare recoltei din anul de piață 2007/2008 deținut de organismul de intervenție din Ungaria
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 43 litera (f) coroborat cu articolul 4,
întrucât:
(1)
Regulamentul (CE) nr. 127/2009 al Comisiei din 12 februarie 2009 de stabilire a procedurii și a condițiilor pentru vânzarea cerealelor păstrate de către agențiile de plăți sau de către agențiile de intervenție (2) prevede că vânzarea cerealelor păstrate de organismul de intervenție se efectuează prin invitație de participare la licitație și pe baza unor condiții de preț care să nu perturbe piața.
(2)
Regulamentul (CE) nr. 712/2007 al Comisiei (3) a lansat, pentru anul de piață 2007/2008, invitații permanente de participare la licitație pentru revânzarea pe piața comunitară a cerealelor deținute de organismele de intervenție din statele membre. Pentru a asigura aprovizionarea crescătorilor de vite și a industriei furajelor la prețuri competitive în primele luni ale anului de piață 2008/2009, regulamentul menționat a fost modificat astfel încât să prevadă ca ofertele pentru licitațiile parțiale să poate fi depuse până la 17 decembrie 2008.
(3)
La începutul anului de piață 2007/2008, stocurile de intervenție comunitare erau de 2,46 milioane de tone, din care 2,23 milioane de tone de porumb. Pe parcursul anului de piață menționat au fost efectuate vânzări destul de importante, în special de porumb, din stocurile de intervenție în cadrul invitației de participare la licitație reglementate de Regulamentului (CE) nr. 712/2007.
(4)
Totuși, date fiind condițiile de piață existente de la jumătatea lunii septembrie 2008, în special în ceea ce privește prețurile, operatorii n-au mai depus oferte, astfel încât la 31 octombrie 2008 mai era disponibilă o cantitate de 16 000 de tone de porumb de intervenție. Aceste stocuri vechi (în principal din recoltele 2004 și 2005) vor intra în concurență cu porumbul comunitar din abundenta recoltă din 2008, al cărui preț de vânzare era deja, la 31 octombrie 2008, inferior prețului de intervenție. Ținând cont de această situație, ar trebui ca acest stoc să devină disponibil pentru a fi utilizat pe piața internă.
(5)
Articolul 7 alineatul (3) din Regulamentul (CE) nr. 127/2009 prevede că, în cazul în care se produc perturbări în funcționarea organizării comune a piețelor, în special datorită dificultății apărute în vânzarea cerealelor în timpul unui an de piață la prețuri conforme cu alineatul (1) de la respectivul articol, vânzarea pe piața comunitară poate fi organizată pe baza unor licitații specifice în condiții speciale. În cazul de față, durata mare de stocare a porumbului din recoltele anterioare recoltei din anul de piață 2007/2008, deținut de organismul de intervenție din Ungaria, și prețurile de pe piață ale porumbului constatate în prezent în Ungaria constituie circumstanțe speciale care justifică lansarea unei invitații specifice de participare la licitație pentru vânzarea porumbului din recoltele anterioare recoltei din anul de piață 2007/2008 la prețuri care ar putea fi inferioare prețului de intervenție.
(6)
Pe de altă parte, pe piața comunitară se înregistrează fluctuații importante ale prețurilor. Din cauza acestor diferențe, loturile adjudecate ar putea să nu fie ridicate de operatorii beneficiari ai licitațiilor. Prin urmare, garanția de cinci euro pe tonă prevăzută la articolul 5 alineatul (3) al doilea paragraf din Regulamentul (CE) nr. 127/2009 se dovedește insuficientă pentru a garanta ridicarea. Pentru a evita o astfel de situație și a asigura o funcționare eficientă a invitației de participare la licitație reglementate de prezentul regulament, este necesară, în vederea limitării riscurilor, majorarea valorii garanției mai sus-menționate.
(7)
Pentru a ține seama de situația pieței comunitare, este oportun să i se încredințeze Comisiei gestionarea invitațiilor de participare la licitație. De asemenea, trebuie prevăzut un coeficient de atribuire pentru ofertele situate la nivelul prețului minim de vânzare.
(8)
În scopul gestionării eficiente a sistemului, este necesar să se prevadă transmiterea pe cale electronică a informațiilor solicitate de către Comisie. Este important ca organismul de intervenție să păstreze anonimatul cu privire la ofertanți cu prilejul comunicării informațiilor către Comisie.
(9)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Organismul de intervenție din Ungaria procedează la vânzarea, prin invitație de participare la licitație pe piața internă a Comunității, a porumbului din recoltele anterioare recoltei din anul de piață 2007/2008 pe care îl deține.
Articolul 2
(1) Vânzările menționate la articolul 1 se efectuează în condițiile stabilite de Regulamentul (CE) nr. 127/2009.
(2) Prin derogare de la articolul 7 alineatul (1) din Regulamentul (CE) nr. 127/2009, prețul minim de vânzare poate fi inferior prețului de intervenție, majorat cu un coeficient lunar.
(3) Prin derogare de la articolul 5 alineatul 3 din Regulamentul (CE) nr. 127/2009, garanția ofertei se stabilește la zece euro pe tonă.
Articolul 3
(1) Termenul de depunere a ofertelor pentru prima licitație parțială expiră la 30 iunie 2009, la ora 13, ora Bruxelles-ului.
Termenul de depunere a ofertelor pentru licitațiile parțiale următoare expiră în zilele de miercuri următoare la ora 13, ora Bruxelles-ului:
-
la 15 iulie 2009;
-
la 5 și 26 august 2009;
-
la 9 și 23 septembrie 2009;
-
la 14 și 28 octombrie 2009;
-
la 11 și 25 noiembrie 2009;
-
la 2 și 16 decembrie 2009.
(2) Ofertele trebuie depuse la organismul de intervenție din Ungaria:
Mezőgazdasági és Vidékfejlesztési Hivatal
Soroksári út. 22-24
H-1095 Budapest
Telefon +36 12196260
Fax: +36 12198905
E-mail: ertekesites@mvh.gov.hu
Site internet: www.mvh.gov.hu
Articolul 4
În termen de patru ore de la expirarea termenului de depunere a ofertelor stabilit la articolul 3 alineatul (1), Comisiei îi sunt comunicate de către organismul de intervenție respectiv ofertele depuse. În cazul în care nu s-a depus nicio ofertă, statul membru respectiv informează Comisia cu privire la aceasta, în același termen. În cazul în care statul membru nu trimite nici o notificare Comisiei în termenul prevăzut, Comisia consideră că nu a fost prezentată nici o ofertă în statul membru respectiv.
Comunicările prevăzute la primul paragraf se efectuează pe cale electronică, în conformitate cu modelul din anexa. Identitatea ofertanților trebuie să rămână secretă.
Articolul 5
(1) În conformitate cu procedura menționată la articolul 195 alineatul (2) din Regulamentul (CE) nr. 1234/2007, Comisia stabilește prețul minim de vânzare al porumbului sau decide să nu dea curs ofertelor primite.
(2) În cazul în care stabilirea unui preț minim, în conformitate cu alineatul (1), ar conduce la depășirea cantității maxime disponibile, se poate fixa și un coeficient de atribuire a cantităților oferite la nivelul prețului minim, astfel încât să se respecte cantitatea maximă disponibilă.
Articolul 6
Prezentul regulament intră în vigoare în a treia zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 25 iunie 2009.